  Майя Бывальцева Удмуртиын шоркар сярысь катэз кутыны малпало. Со Ижкарез азинтыны но карлы ватсаса коньдон висъяны луонлык сётоз. Ижкарлэн тӧроез Юрий Тюрин верамъя, катӵектослэн текстэз Кар думаысь депутатъёсын, солэн тӧроез Олег Гарин кивалтэм улсын, кылдытэмын ни. «Али ужкагаз карысь эрикрадо управление но экономикая управление сётэмын. Со кулэ эрикрадо инъетэз эскерон понна, озьы ик валаны, мар басьтыны быгатоз кар коньдэт шоркар нимаськем бере, », — вераз Юрий Тюрин иворъёсъя «Удмуртия» агентстволы. Солэн кылъёсызъя, катӵектослэн валтӥсь ужпумез — Ижкарез улосвыллэсь лулчеберетъя но дышетонъя центрзэ сямен азинтон. Элькун парламентлэн тӧроез Владимир Невоструев пусйиз, та кат рос-прос дасямез кулэ каре. «Татын учкыны кулэ, валаны маин, кытын юрттоно, кытын асьме шоркармылы дурбасьтоно», — вераз со но пусйиз, «Ижкаръя сӧзнэтлыко коньдон уг тырмы». Владимир Невоструев озьы ик вераз, катын Ижкарлы ватсаса коньдон висъян чакламын луоз шуыса. «Ми лыдъяськомы, сое таяз ӧтчамын кутыны уз луы, дыр, шуыса, но катӵектосэз дасяны ми быгатомы шуыса малпасько. Со рос-прос лэсьтэм катӵектос луыны кулэ», — пусйиз Удмуртиысь Кун Кенешлэн тӧроез. Кылем арын Удмуртиын катэн юнматӥзы Дэри ёрослэсь нимысьтыз инлыксэ, со «шоркар котырысь интывыл» сямен ватсаса юрттэт басьтӥз. Озьыен, 2017-тӥ арын муниципалитет со инлыкъя 72 миллион манет басьтыны кулэ. Владимир Невоструевлэн верамезъя, сыӵе юрттэтлэн пайдалыкез вань: «Адӟимы, Дэри ёросын улон кӧня ке улӟиз — выль сюресъёс, коммуникациос, калык понна умоез кылдӥз», — вераз со туннэ. Катӵектос кылдытыны мылкыд сётӥз Удмуртилэн тӧроез Александр Соловьёв. «Котькуд улосвылын шоркар сярысь кат вань. Асьмелэн вань шоркармы — Ижкар. Мон кивалтэт чырмытгес мед ужалоз шуыса кури, озьы ик со катэз эскерон борды Кун Кенеш но итӥськыны кулэ», — вераз вал со азьвылгес. Тегъёс: Политика Ижкар ВладимирНевоструев ЮрийТюрин Удмуртия АлександрСоловьёв  